དེ་ནས་ཆོས་རྗེ་དམ་པ་མཆོག་དགུང་གྲངས་བཅོ་བརྒྱད་པར་ཕེབས་པ་ན་རྫ་སྟོད་ལྕང་མ་སྒར་དུ་ཕེབས་ནས་སྔ་འགྱུར་རྒྱལ་བ་རྫོགས་ཆེན་པའི་ཆོས་བརྒྱུད་འཛིན་པའི་སྐྱེས་མཆོག་དམ་པ་ཡོངས་ཀྱི་དགེ་བའི་བཤེས་གཉེན་ཆེན་པོ་ཐུབ་བསྟན་ཆོས་འཕེལ་ལམ།མཁན་པོ་ཐུབ་དགའ་ཡིད་བཞིན་ནོར་བུ་མཆོག་གི་ཞབས་ཀྱི་པད་མོ་སྤྱི་བོར་བསྟེན་ཏེ།གྲྭ་རྐྱང་དཀྱུས་མའི་འཚོ་བ་ལྷུར་བླངས་ནས་མདོ་སྔགས་ཀྱི་གཞུང་ལུགས་སྤྱི་དང་།བྱེ་བྲག་ཏུ་གསང་ཆེན་སྔ་འགྱུར་བའི་ཆོས་ཚུལ་རྒྱ་མཚོ་ལྟ་བུ་དག་བུམ་པ་གང་བྱོའི་ཚུལ་དུ་གསན་ནས་སློབ་གཉེར་རྡོ་རུས་ཐུག་པ་གནང་།དགུང་གྲངས་ཉེར་གཉིས་པར་མཁན་ཆེན་ཐུབ་དགའ་རིན་པོ་ཆེ་དེ་ཉིད་ཀྱི་དྲུང་ནས་བསྙེན་རྫོགས་ཀྱི་སྡོམ་པ་མནོས་ཏེ་དགག་སྒྲུབ་གནང་གསུམ་གྱི་བཅས་པའི་མཚམས་ཕྲ་མོ་ཙམ་ལས་ཀྱང་འདའ་བ་མེད་པར་ལྷག་པ་ཚུལ་ཁྲིམས་ཀྱི་བསླབ་པ་རིན་པོ་ཆེ་མིག་གི་འབྲས་བུ་བཞིན་བསྲུངས་ནས་ཁྲིམས་ལྡན་དམ་པའི་རྣམ་ཐར་བདག་གིར་བཞེས་ཏེ་འདུལ་བ་འཛིན་པའི་མངའ་བདག་ཏུ་གྱུར།གཞན་ཡང་རྫོགས་ཆེན་མཁན་པོ་ཡོན་ཏན་མགོན་པོ་ལས་ལྕེ་བཙུན་སྙིང་ཐིག་སོགས་དང་།བོད་སྤྲུལ་མདོ་སྔགས་བསྟན་པའི་ཉི་མ་ལས་སྙིང་ཐིག་ཡ་བཞིའི་དབང་དང༌།དཔལ་དུས་ཀྱི་འཁོར་ལོའི་དབང་ཆེན་སོགས་སྔགས་ཕྱོགས་ཀྱི་སྐོར་དང་།སྤྲུལ་སྐུ་ནམ་མཁའ་འཇིགས་མེད་ལས་ཞི་ཁྲོའི་དབང༌དང་།བླ་མ་ཡང་ཏིགམ་ཎི་བླ་མ་པདྨ་སིདྡྷི་ལས་ཁྲེགས་ཆོད་ཐོད་རྒལ་གྱི་གདམས་པ་དང༌།བར་དོའི་ཆོས་སྐོར།མཁན་པོ་ཨོ་རྒྱན་མགོན་པོ་ལས་འདུལ་ཊིཀ་ཉི་མའི་འོད་ཟེར་སོགས་འདུལ་བའི་སྐོར།མཁན་པོ་རྒྱ་མཚོ་ཚང་ལས་དབུ་མའི་སྐོར།བླ་མ་ཚུལ་དགའ་རིན་པོ་ཆེ་ལས་མཛོད་ཀྱི་བཤད་རྒྱུན་དང༌།རྒྱལ་བའི་བཀའ་འགྱུར་རིན་པོ་ཆེའི་བཀླག་ལུང༌སོགས།ལྷ་སྤྲུལ་རིན་པོ་ཆེ་ལས་ཕར་ཕྱིན་དང་ཚད་མ།སྐར་རྩིས་སོགས་མདོ་ཕྱོགས་དང་རིག་གནས་ཀྱི་སྐོར་གསན་བཞེས་མཛད་པ་སོགས་མང་ཐོས་རྒྱ་མཚོའི་ཕ་རོལ་ཏུ་སོན་ཏེ་མདོ་སྔགས་རིག་གནས་དང་བཅས་པ་སྨྲ་བ་ལ་གཞན་དྲིང་མི་འཇོག་པའི་སྤོབས་པ་བརྙེས་ནས་མཚན་སྙན་ཕྱོགས་སུ་རྒྱས་པ་ན་སློབ་མ་རྣམས་ཀྱིས་རྗེ་ཉིད་ཀྱི་རང་རྣམ་ཞིག་རྩོམ་དགོས་པར་བསྐུལ་བ་ན།ཆོས་རྗེ་མཆོག་གི་ཞལ་ནས།བདག་ལ་འབྲི་འོས་ཀྱི་རྣམ་ཐར་གཞན་མེད།བླ་མ་རྣམས་ཀྱིིིི་ཐུགས་ཟིན་པ་འདི་ངའི་མི་ཚེ་གང་བོའི་རྣམ་ཐར་ཆེ་ཤོས་ཡིན།ཞེས་གསུངས་པ་འདི་ནི་བདག་ལེགས་སུ་འདོད་པ་དག་གིས་ཡོན་ཏན་ཀུན་གྱི་འབྱུང་གནས་བླ་མ་ཡིན་པ་ཤེས་པར་བྱ་བའི་ཕྱིར་དུ་གདམས་པ་ཡིན་པས་གནད་ཀྱི་དོན་པོར་བཟུང་ནས་སྲོག་བཞིན་གཅེས་སུ་འོས་པར་རིགས་སོ།།དེ་ལྟར་གུས་རྟག་བརྩོན་པ་བརྒྱ་ཕྲག་གི་སྒོ་ནས་སྦྱང་བ་མཐར་ཕྱིན་གནང་ནས་གཞུང་ལུགས་རྒྱ་མཚོའི་དགོངས་དོན་འཆད་རྩོད་རྩོམ་གསུམ་བྱེད་པ་ལ་མི་འཇིགས་པའི་སྤོབས་པ་བརྙེས་ཏེ་དགུང་ལོ་ཉེར་བཞི་བཞེས་པ་ན་རང་ཡུལ་གསེར་རྟ་གནུབས་ཟུར་དགོན་གྱི་མཁན་ཁྲིར་ཕེབས་ནས་སྐལ་བ་དང་ལྡན་པའི་གདུལ་བྱ་མང་བོར་འདུལ་ཊཱིཀ་ཉི་མའི་འོད་ཟེར་དང་།མཛོད་འགྲེལ་མངོན་པའི་རྒྱན་སོགས་གཞུང་ཆེན་བཀའ་པོད་ལྔ་དང་།སུམ་རྟགས་སྙན་ངག་སོགས་ལེགས་བཤད་ཀྱི་སྐྱེས་སུ་བསྟབས་ཏེ་མཁས་པའི་བྱ་བ་རྣམ་གསུམ་གྱིས་དུས་འདའ་བར་བྱས།དགུང་ལོ་ཉེར་དྲུག་པར་ཕེབས་པ་ན་མདོ་སྨད་སེངྒེ་ཡང་རྫོང་དུ་སྣོད་ལྡན་གྱི་སློབ་མ་མང་བོར་ཀློང་ཆེན་མཛོད་བདུན་གྱིས་མཚོན་མདོ་དང་སྔགས་ཀྱི་ཆོས་ཆར་ཕབ་པ་སོགས་འཆད་རྩོད་རྩོམ་གསུམ་དང་ཐོས་བསམ་སྒོམ་གསུམ་ལ་རྩེ་གཅིག་ཏུ་གཞོལ་ཏེ་བསྟན་པ་ཕྱོགས་མཐར་སྤེལ།མཁན་ཆེན་མཆོག་གི་སྐུ་ཚེའི་སྟོད་ཀྱི་མཛད་པ་རྣམ་ཐར་གྱི་ཁྲོད་དུའང་གྲུབ་པའི་རྟགས་མཚན།ལྷ་དང་མཁའ་འགྲོའི་ལུང་བསྟན།དག་པའི་ཉམས་སྣང་བྱུང་བའི་སྐོར་ཇི་སྙེད་ཅིག་མཆིས་པ་རྗེ་ཉིད་ཀྱི་རྣམ་ཐར་དད་པའི་གསོས་སྨན་སོགས་སུ་གསལ།དེ་ནས་ཆོས་ལྡན་བོད་ཀྱི་རྒྱལ་ཁབ་ཆེན་པོ་འདི་ཆོས་མེད་ཀླ་ཀློའི་དམག་དཔུང་གིས་ཡ་ང་བའི་གཡུལ་ས་རུ་བསྒྱུར་ཏེ་མི་ལོ་བཅུ་ཕྲག་གཉིས་ཙམ་གྱི་རིང་བོད་ཁ་བ་གངས་ཅན་ལྗོངས་སུ་བསྟན་པ་འཛིན་སྐྱོང་སྤེལ་གསུམ་བྱེད་པ་ལྟ་ཅི།མ་ཎི་ཙམ་ཡང་བགྲང་བའི་གོ་སྐབས་ཕྲོགས་པའི་སྐབས་སུ་མཁན་ཆེན་དམ་པ་ཆོས་རྗེ་འཇིགས་མེད་ཕུན་ཚོགས་མཆོག་ཉིད་ཀྱང་ངེས་དོན་དུ་སྐུ་གསུང་ཐུགས་ཀྱི་མཛད་པ་འཕྲིན་ལས་ལ་དུས་ལས་ཡོལ་བ་མི་མངའ་ཡང་རེ་ཞིག་གཞན་དབང་སྟབས་བསྟུན་གྱིས་བཞུགས་དགོས་བྱུང་།ཕྱིས་སུ་རྒྱ་གཞུང་གིས་སྲིད་བྱུས་ཅུང་ཙམ་གུ་ཡངས་སུ་བཏང་སྟེ་ཡང་དར་རྒྱལ་བསྟན་གྱི་ཉི་མ་བསིལ་ལྡན་ཁ་བ་ཅན་གྱི་ཞིང་ཁམས་སུ་ཤར་བའི་སྐལ་བཟང་མངོན་དུ་གྱུར་པ་ན།རྡོ་གྲུབ་ཆེན་ཀུན་བཟང་གཞན་ཕན་གྱི་མ་འོངས་ལུང་བསྟན་ལས།གསེར་རྔ་དམ་ལྷ་ཡི་བླ་ལུང་དུ།།དཔལ་ཨོ་རྒྱན་གྱི་སྤྲུལ་པ་འཇིགས་མེད་མཚན།།འཁོར་རྣམ་བཞིའི་བྱང་སེམས་སྡེ་ཚོགས་ལ།།ཆོས་མདོ་སྔགས་ཀྱི་བསྟན་པ་ཉི་བཞིན་གསལ།།ཁོང་འགྲོ་དོན་ས་བརྟན་སྤོ་ལ་རེག།འཁོར་དག་པའི་གདུལ་བྱ་ཕྱོགས་བཅུར་ཁྱབ།།དེར་འབྲེལ་ཀུན་བདེ་ཆེན་ས་ལ་འགོད།།ཅེས་གསུངས་པ་ལྟར་ཆོས་རྗེ་མཆོག་གི་ཐུགས་བསྐྱེད་ཟབ་མོ་དུས་སུ་སྨིན་ཏེ་ཕྱི་ལོ་༡༩༨༠རབ་བྱུང་བཅུ་དྲུག་པའི་ལྕགས་སྤྲེལ་ཟླ་བ་དྲུག་པའི་ཚེས་བཅུ་ལ།གྲུབ་པའི་དབང་ཕྱུག་ཆེན་པོ་གཏེར་ཆེན་བདུད་འཇོམས་གླིང་བའི་གདན་ས་གསང་ཆེན་འོད་སྐུར་གྲོལ་བའི་དབེན་ཁྲོད་དུ་ཕེབས་ནས་འཆད་རྩོད་རྩོམ་གསུམ་གྱི་སྲོལ་བཏོད།ཕྱི་ལོ་༡༩༨༣ཙམ་ནས་ཤར་ཉེས་ཚོགས་རང་གྲོལ་གླིང༌།ལྷོ་འདོད་རྒུ་ཀུན་འབྱུང་གླིང༌།ནུབ་སྣང་སེམས་དབང་སྡུད་གླིང༌།བྱང་ཕྱོགས་ལས་རྣམ་རྒྱལ་གླིང༌།དབུས་དོན་གཉིས་ལྷུན་གྲུབ་གླིང་བཅས་གླིང་ཆེན་པོ་ལྔ་རུ་ཕྱེས།དེ་ནས་རིམ་གྱིས་བདུད་ལས་རྣམ་རྒྱལ་གླིང་ངམ་རྒྱལ་སྤྱིའི་ཆོས་སློབ་ཁང་།བཙུན་དགོན་སྐུ་གསུམ་མཁའ་འགྲོའི་འདུ་གླིང་།དེའི་ཉེ་འཁོར་དུ་ལེགས་ཚོགས་ཆར་འབེབས་གླིང་ཞེས་མདོ་དབུས་ཁམས་གསུམ་ནས་ཕེབས་པའི་དགེ་བསྙེན་གྱི་གླིང་གཅིག་བཅས་ཁྱོན་གླིང་བཅུ་ལས་གྲུབ་པའི་གསེར་ལྗོངས་བླ་མ་རུང་ཞེས་པའི་ཆོས་སྡེ་ཆེན་པོ་འདི་ཉིད་གསར་དུ་བཙུགས།ཕྱི་ལོ་༡༩༨༧ལོར་༸ཀུན་གཟིགས་པཎ་ཆེན་རིན་པོ་ཆེ་སྐུ་འཕྲེང་བཅུ་བ་མཆོག་གིས་གསེར་ཐང་བླ་རུང་དགོན་རིག་ལྔའི་ནང་བསྟན་སློབ་གྲྭ་ཞེས་པའི་མཚན་ཐོབ་གནང་།ཕྱི་ལོ་༡༩༩༠ལོར་རྒྱ་གར་འཕགས་པའི་ཡུལ་དུ་འཇིག་རྟེན་ཞི་བདེའི་དེད་དཔོན།༸གོང་ས་ཐམས་ཅད་མཁྱེན་པ་རྒྱལ་དབང་སྐུ་འཕྲེང་བཅུ་བཞི་བ་ཆེན་པོ་མཆོག་དང་ཞལ་འཛོམས་གནང་ནས་ལེགས་བཤད་ཆོས་ཀྱི་སྐྱེས་བཟང་ཕན་ཚུན་ལ་འབུལ་བཞེས་མཛད།དེ་མིན་ཕྱི་རྒྱལ་ཡུལ་གྲུ་དུ་མར་ཞབས་ཀྱིས་བཅགས་ནས་སྐལ་ལྡན་གྱི་སློབ་མ་ཁྲི་སྟོང་མང་བོར་རང་རང་གི་བློ་དང་འཚམ་པའི་ལེགས་བཤད་གསུང་གི་འཕྲིན་ལས་ཀྱི་འོད་སྣང་ཕྱོགས་སུ་སྤྲོས།དེ་ཡང་ཆོས་རྗེ་གུང་ཐང་བས།སྐུ་སྐྱེ་བསྟན་དོན་དུ་བྱོན་ན།།བཤད་སྒྲུབ་ལག་རྗེས་ཤིག་ཡོད་དགོས།།ཞེས་ཇི་སྐད་གསུངས་པ་བཞིན།བོད་གངས་ཅན་ལྗོངས་ཀྱི་ཡུལ་ལུང་དུ་མར་བསྟན་འགྲོ་འབའ་ཞིག་ལ་དགོངས་ནས་བླ་རུང་ཆོས་སྡེ་ཆེན་མོས་གཙོ་བོར་གྱུར་པའི་བཤད་པ་དང་སྒྲུབ་པའི་སྡེ་མང་དུ་བཙུགས་ཤིང་།དབང་དང་།ཁྲིད་ལུང་མན་ངག་སོགས་རིས་སུ་མ་ཆད་པའི་ཟབ་རྒྱས་ཆོས་ཀྱི་འཁོར་ལོ་རྒྱུན་ཆད་མེད་པར་བསྐོར་བ་དང་།ཕྱོགས་ཡས་མས་ཀྱི་གདུལ་བྱ་བགྲངས་ལས་འདས་པའི་རྒྱུད་སྨིན་པར་མཛད་དེ་རྒྱལ་བསྟན་རིན་པོ་ཆེ་སྤྱི་དང་།ལྷག་པར་དུ་གསང་ཆེན་སྔ་འགྱུར་བའི་བསྟན་པའི་རྒྱལ་མཚན་ཕྱོགས་སུ་བསྒྲེངས།ཆོས་རྗེ་མཆོག་གི་རྣམ་ཐར་དད་པའི་གསོས་སྨན་ལས།དེ་ལྟ་བུའི་ལེགས་སྨོན་ཟུང་དུ་ཚོགས་པའི་མ་ཚང་མེད་རྒྱུ་ལས་དབང་བོ་རབ་འབྲིང་ཐ་མའི་སྐལ་བ་དང་འཚམ་པར་དངོས་ཉམས་རྨི་ལམ་ཅི་རིགས་པར་ཕྱི་རོལ་ཏུ་སྐུ་ཕྱག་རྒྱ།གསུང་ཡིག་འབྲུ།ཐུགས་ཕྱག་མཚན་གྱི་སྣང་བ་སྣ་ཚོགས་པ་དང་།ནང་དུ་སྔར་མ་བྱུང་བའི་བདེ་གསལ་མི་རྟོག་པའི་ཉམས་ཁྱད་པར་ཅན་དང་།གསང་བ་འོད་གསལ་རྫོགས་པ་ཆེན་པོ་ངེས་པ་དོན་གྱི་འཇམ་དཔལ་གྱི་རང་ཞལ་མཇལ་ཏེ་གཟུངས་དང་ཏིང་ངེ་འཛིན་ལ་སོགས་པའི་ཡོན་ཏན་རྒྱ་མཚོ་ལྟ་བུ་ཐོབ་ཅིང་།ནམ་ཞིག་རང་སྣང་ལོངས་སྐུའི་ཞིང་དུ་དཔོན་སློབ་འདུ་འབྲལ་མེད་པར་ཚོམ་བུ་གཅིག་ཏུ་འཚོགས་པའི་རྟེན་འབྲེལ་མ་བསྒྲིགས་རང་འགྲིག་ཏུ་གྱུར།ཞེས་གསུངས་པ་བཞིན་ཆོས་རྗེ་འདི་ཉིད་ལ།རྗེ་བཙུན་འཇམ་དཔལ་དབྱངས་དང་།ཀུན་མཁྱེན་ཀློང་ཆེན་རབ་འབྱམས།འཇམ་མགོན་བླ་མ་ཙོང་ཁ་བ།གཏེར་ཆེན་ལས་རབ་གླིང་བ།མཁའ་འགྲོ་ཡེ་ཤེས་མཚོ་རྒྱལ་སོགས་སངས་རྒྱས་བྱང་སེམས།ལྷ་དང་སྲུང་མ།མཁའ་འགྲོའི་བརྡ་ལུང་སོགས་དངོས་དང་ཉམས་སྣང་ཅི་རིགས་ཀྱི་སྒོ་ནས་ཞལ་གཟིགས་ལུང་བསྟན་དང་།གསུང་གི་དབུགས་དབྱུང་ཐོབ་པ་སོགས་གདུལ་བྱ་ཕལ་བའི་བློ་ཡུལ་ལས་འདས་པའི་ཡོན་ཏན་མཐའ་ཡས་པ་དག་ནི།དཔལ་ལྡན་ཟླ་བ་གྲགས་པས།འོན་ཀྱང་ཁྱོད་ཀྱི་གསང་བ་འདི་ནི་བསྙད་བགྱི་མ་ལགས་སོ།།ཞེས་གསུངས་པ་བཞིན་ཐུན་མིན་གསང་གསུམ་གྱི་རྣམ་ཐར་དག་རྨོངས་པ་བདག་ལྟ་བུས་ཟུར་ཙམ་ཡང་བརྗོད་ག་ལ་ནུས།འོན་ཀྱང་འཇམ་མགོན་ས་སྐྱ་པཎྜི་ཏའི་གསུང་ལས།ཐོག་མར་ཤེས་བྱ་ཀུན་ལ་མཁས་པར་སྦྱངས།།བར་དུ་མཁས་པའི་ཚོགས་སུ་ལེགས་པར་བཤད།།ཐ་མ་འདྲིས་པའི་ཚོགས་ལ་བརྩོན་པས་བསྒོམས།།དུས་གསུམ་རྒྱལ་བ་ཀུན་གྱི་བཞེད་གཞུང་ཡིན།།ཞེས་ཇི་སྐད་གསུངས་པ་བཞིན་སློབ་དཔོན་སངས་རྒྱས་གཉིས་པའི་རྒྱལ་ཚབ་ཆེན་མོ།སྙིགས་དུས་བསྟན་འགྲོའི་མགོན་དཔུང་།མཁན་ཆེན་འཇིགས་མེད་ཕུན་ཚོགས་འབྱུང་གནས་དཔལ་བཟང་བོ་མཆོག་གི་སྡེས་སྙིགས་དུས་ཀྱི་སྐྱེ་འགྲོ་སྤྱི་དང་།ལྷག་པར་དུ་ཁ་བ་གངས་ཅན་གྱི་ལྗོངས་སུ་ངེས་པ་དོན་གྱི་སྤྲུལ་བའི་སྐུ་ཞིག་གི་མཛད་པ་མངོན་སུམ་དུ་བསྟན་ཏེ།སྐུ་ཚེ་ཧྲིལ་བོ་འཆད་རྩོད་རྩོམ་གསུམ་དང་།ཐོས་བསམ་སྒོམ་གསུམ་གྱིས་འདའ་བར་མཛད་པའི་ཚུལ་ལས་བརྩམ་པའི་ཐུན་མོང་གི་རྣམ་ཐར་རྒྱ་མཚོ་ལྟ་བུ་ལས།སྐྲ་རྩེའི་ཟེགས་མ་ཙམ་ཞིག་གཟུར་གནས་རྣ་བའི་བདུད་རྩི་རུ་ཕུལ་བ་ལགས་སོ།།དེ་ལྟར་བསྐལ་བཟང་རྣམ་འདྲེན་བཞི་བའི་བསྟན་པ་རིན་པོ་ཆེ་བཤད་སྒྲུབ་གཉིས་ཀྱི་སྒོ་ནས་ཕྱོགས་ཀྱི་ཐ་གྲུ་ཀུན་ཏུ་དར་བར་མཛད་པ་དང་།ནམ་མཁའི་སྐར་ཚོགས་ཀྱི་གྲངས་ལ་འཁུ་བའི་སྣོད་ལྡན་གྱི་སྐྱེ་འགྲོ་རྣམས་ལེགས་བཤད་ཆོས་ཀྱི་དགའ་སྟོན་གྱིས་ཡིད་མགུ་བར་བྱས་ཤིང་།དུས་རབས་ཉེར་གཅིག་པའི་གངས་ཅན་པ་རྣམས་ལ་ཕུལ་བའི་སྙིང་གཏམ་སྤྲིན་གྱི་རོལ་མོ་སོགས་གསུང་རྩོམ་པོད་དུ་མ་ཕྱིས་འབྱུང་གདུལ་བྱའི་བསྒོ་སྐལ་དུ་བཞག་སྟེ།རེ་ཞིག་ཞིང་འདིར་སྐུ་དངོས་ཀྱི་གདུལ་བྱ་རྫོགས་པ་ན་སྐུ་སྙུན་པའི་ཚུལ་བསྟན་ནས་ཕྱི་ལོ་༢༠༠༤བོད་ཟླ་བ་༡༠ཚེས་༡༥ཉིན་རྒྱའི་གྲོང་ཁྱེར་སྤོས་ལྡན་དུ་སྨན་བཅོས་ལ་ཕེབས།བོད་ཟླ་༡༡ཚེས་༦ཉིན་སྨན་ཁང་ནས་ཞལ་པར་བརྒྱུད་དེ་ཁྲི་ཤོང་ཀུན་དགའ་ར་བའི་ནང་དུ་སྐལ་ལྡན་གྱི་སློབ་ཚོགས་འདུས་མང་ཡོངས་ལ་བཀའ་སློབ་མང་དུ་བསྩལ་པ་དང་།རང་ཚུགས་མ་ཤོར།གཞན་སེམས་མ་དཀྲུག་ཅེས་འདའ་ཁའི་ཞལ་ཆེམས་དང་གསུང་གི་ཐ་མ་གནང་སྟེ་དགུང་གྲངས་བདུན་ཅུ་དོན་གཅིག་བཞེས་པ་བོད་རྒྱལ་ལོ་༢༡༣༡རབ་བྱུང་༡༧ཆུ་ལུག་ལོའི་བོད་ཟླ་༡༡ཚེས་༡༥དང་།ཕྱི་ལོ་༢༠༠༤ཕྱི་ཟླ་༡ཚེས་༧ཉིན་སྐུ་ཞི་བར་གཤེགས་སོ།།ངེད་ཅག་གིས་རྣམ་ཐར་མདོར་བསྡུས་འདི་བསྡུ་སྒྲིག་བྱེད་སྐབས་མཁན་ཆེན་མཆོག་གི་རྣམ་ཐར་རྒྱས་བསྡུས་བཅུ་ཕྲག་ཙམ་མཇལ་རྒྱུ་བྱུང་བའི་ནང་ནས་ཆོས་རྗེ་དམ་པ་མཆོག་གི་དངོས་སློབ།མིང་དུ་གྲགས་པའི་མཁས་པའི་དབང་བོ་རྨེ་སྤྲུལ་བསྟན་འཛིན་རྒྱ་མཚོ་དང་།མཁན་ཆེན་ཚུལ་ཁྲིམས་བློ་གྲོས།མཁན་པོ་བསོད་ནམས་དར་རྒྱས་རྣམས་ཀྱིས་བརྩམས་པའི་རྣམ་ཐར་དད་པའི་གསོས་སྨན་ལས།ཅུང་ཟད་ཅིག་སྨྲས་པ་དེར་ནི་ངོ་བསྟོད་དང་གཞན་བསླུ་འདོད་ཀྱི་རྫུན་ཚིག་གཅིག་ཀྱང་བྱས་པ་མེད་ཅིང་།དེ་ཡང་མཚུངས་མེད་བླ་མ་ཡིད་བཞིན་ནོར་བུ་མཆོག་གི་ཞལ་སྔ་ནས་བཀའ་གནང་གིས་དབུགས་དབྱུང་དང་བློ་ལྡན་དུ་མས་བསྐུལ་བ་ལ་བརྟེན་ནས་བགྱིས་ཀྱི་ཕྲན་བུ་ཅག་གིས་བབ་ཅོལ་དུ་བྱས་པ་ནི་མ་ཡིན་ནོ།།ཞེས་གསུངས་པ་ལྟར་ཡིད་རྟོན་འོས་པའི་རྣམ་ཐར་དད་པའི་གསོས་སྨན་འདི་དང་།ཆོས་རྗེ་དམ་པ་ཉིད་ཀྱིས་གཙོས་སྔོན་བྱོན་སྐྱེས་ཆེན་དུ་མའི་ལུང་ཚད་མ་དག་ཁུངས་སུ་བྱས་ཏེ།བོད་རྒྱལ་ལོ་༢༡༤༣བོད་ཟླ་༡༠ཚེས་༡༡དང་།ཕྱི་ལོ་༢༠༡༦ཕྱི་ཟླ་༡༢ཚེས་༡༠སྟེ།འཇིག་རྟེན་ཞི་བདེའི་དེད་དཔོན།༸གོང་ས་སྐྱབས་མགོན་རྒྱལ་མཆོག་བཅུ་བཞི་བ་ཆེན་པོ་མཆོག་གིིས་ནོར་ཝེ་ཞི་བདེའི་གཟེངས་རྟགས་བཞེས་པའི་ཟླ་ཚེས་མཆོག་ཏུ་དགེ་བའི་ཉིན་དབལ་ཤུལ་གསེར་རྟའི་དྲ་ཚིགས་རྩོམ་སྒྲིག་པས་གྲུབ་པར་བགྱིས་སོ།།།།